Diari Oficial de la Generalitat Valenciana


Sumari del DOGV 3532, del 06-07-1999 (1999/6196)

ORDRE de 18 de juny de 1999, de la Conselleria d'Ocupació, Indústria i Comerç, per la qual es determinen els programes de formació professional ocupacional per a organitzacions empresarials sectorials de la Comunitat Valenciana i es regula el procediment general per a la concessió d'ajudes durant l'exercici de 1999.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3532

Data del DOGV
:   06-07-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/6196


Data del document
:   18-06-1999

Organisme emissor
:   Conselleria d'Ocupació, Indústria i Comerç

Tipus de document
:   Ordre

Correcció d'errades

 Descriptors 

:   * organització patronal
    * formació professional
    * lluita contra l'atur
    * suport econòmic

ORDRE de 18 de juny de 1999, de la Conselleria d'Ocupació, Indústria i Comerç, per la qual es determinen els programes de formació professional ocupacional per a organitzacions empresarials sectorials de la Comunitat Valenciana i es regula el procediment general per a la concessió d'ajudes durant l'exercici de 1999. [1999/6196]
  
Amb data 20 de novembre de 1998 es va publicar en el Diari Oficial de la Generalitat Valenciana l'Ordre de 12 de novembre de 1998, de la Conselleria d'Ocupació, Indústria i Comerç, per la qual es determinen els programes de formació professional ocupacional, els tallers de formació i inserció laboral i es regula el procediment general per a la concessió d'ajudes durant l'exercici de 1999.
  
En l'esmentada convocatòria de subvencions es preveu que els programes d'actuació que s'hi regulen, podran ser desenvolupats per empreses que assumisquen un compromís de contractació de com a mínim un 33% dels alumnes formats, que haurà de realitzar-se exclusivament en la mateixa empresa beneficiària de l'ajuda.
  
No obstant això, les especials característiques del teixit empresarial de la Comunitat Valenciana, constituït fonamentalment per xicotetes i mitjanes empreses, suposa que moltes d'elles no puguen optar a l'esmentada via de projecte formatiu prevista en l'Ordre de 12 de novembre de 1998.
  
Per este motiu, i amb la finalitat de cobrir les sol·licituds d'ocupació no satisfetes de les xicotetes i mitjanes empreses, esta Conselleria considera convenient efectuar una convocatòria d'ajudes en matèria de formació professional ocupacional adreçada a les organitzacions empresarials sectorials, amb un compromís de col·locació d'un elevat percentatge dels alumnes que finalitzen els cursos, que es farà efectiva en les empreses que integren l'organització que impartisca l'acció formativa.
  
Es manté en esta ordre l'adaptació dels continguts mínims de la formació professional ocupacional, que han sigut definits per a diverses especialitats, amb validesa en tot el territori nacional, amb l'objectiu de procedir, de forma progressiva i gradual, a l'adaptació dels cursos que es desenrotllaran als continguts modulars instrumentats per l'ordenació de la formació professional ocupacional, a fi d'estar en condicions d'adaptar-se al futur desenrotllament normatiu d'obtenció i expedició dels certificats de professionalitat.
  
Per al compliment dels fins descrits, serà d'aplicació el que s'ha establit en esta ordre i supletòriament en l'Ordre de 12 de novembre de 1998 de la Conselleria d'Ocupació, Indústria i Comerç, per la qual es determinen els programes de formació professional ocupacional, els tallers de formació i inserció laboral i es regula el procediment general per a la concessió d'ajudes durant l'exercici de 1999, i també en el Reial Decret 631/1993, de 3 de maig, pel qual es regula el Pla Nacional de Formació i Inserció Professional, i en l'Ordre de 13 d'abril de 1994, per la qual es dicten normes de desplegament d'este, i normes concordants.
  
En virtut d'això, i fent ús de les facultats que m'atorguen la Llei 5/1983, de 30 de desembre, de Govern Valencià, i el Decret 34/1997, del Govern Valencià, pel qual s'aprova el Reglament Orgànic i Funcional de la Conselleria d'Ocupació, Indústria i Comerç, i havent pres en consideració l'Acord Valencià per l'Ocupació i la Formació,
  
ORDENE
  
TÍTOL I
  
Normes generals
  
Article 1. Objecte i àmbit
  
L'objecte de la present ordre és el foment i desenrotllament d'activitats formatives, amb la finalitat de proporcionar a les treballadores i els treballadors desocupats la necessària qualificació per a exercir una ocupació concreta i adequada a les necessitats del mercat de treball a la Comunitat Valenciana.
  
Estes activitats formatives s'hauran de desenrotllar a la Comunitat Valenciana. No obstant això, la Conselleria d'Ocupació, Indústria i Comerç podrà, amb caràcter excepcional, atorgar ajudes a aquells projectes que, per les seues especials característiques hagen de desenrotllar-se fora del territori nacional, quan s'hi fonamente de manera suficient en la sol·licitud, i a criteri de l'òrgan competent per a resoldre.
  
Article 2. Accions susceptibles de suport i naturalesa de les ajudes
  
Les ajudes previstes en la present disposició tindran la naturalesa jurídica de subvencions públiques i aniran destinades:
  
- Al finançament total o parcial dels cursos que es realitzen a l'empara de la dita disposició.
  
- A la concessió de beques i ajudes a l'alumnat assistent als dits cursos.
  
Article 3. Beneficiaris
  
Podran sol·licitar les ajudes previstes en la present ordre:
  
1. Les organitzacions empresarials amb representativitat sectorial, que hauran de reunir els requisits generals següents:
  
- Tindre personalitat jurídica.
  
- Estar al corrent de les obligacions tributàries i de la Seguretat Social en els termes establits en l'Ordre de la Conselleria d'Economia i Hisenda de 30 de maig de 1996.
  
- Haver complit les obligacions adquirides en el supòsit que s'hagen percebut altres subvencions de la Generalitat Valenciana, especialment pel que fa al compliment dels compromisos d'inserció d'exercicis anteriors en qualsevol de les vies de programació.
  
- Acreditar capacitat suficient en mitjans materials, humans i organitzatius per a complir els objectius establits en el programa.
  
2. Els alumnes participants en accions de formació ocupacional, quan així estiga previst.
  
Article 4. Difusió
  
Serà obligació dels beneficiaris de les ajudes regulades en la present ordre donar a conéixer de forma inequívoca que es tracta d'una acció subvencionada per la Conselleria d'Ocupació, Indústria i Comerç de la Generalitat Valenciana i cofinançada pel Fons Social Europeu, de conformitat amb les instruccions i els models que a l'efecte subministre la Direcció General de Formació i Inserció Professional.
  
TÍTOL II
  
Procediment
  
Article 5. Presentació de sol·licituds, documentació i termini
  
El procediment de presentació de sol·licituds i la documentació que caldrà aportar-hi es regirà pel que s'ha disposat en l'article 5 de l'Ordre de 12 de novembre de 1998, de la Conselleria d'Ocupació, Indústria i Comerç, per la qual es determinen els programes de formació professional ocupacional, els tallers de formació i inserció laboral i es regula el procediment general per a la concessió d'ajudes durant l'exercici de 1999.
  
El termini per a la presentació de les sol·licituds serà de vint dies naturals des de l'endemà de la publicació de la present ordre en el Diari Oficial de la Generalitat Valenciana.
  
Article 6. Avaluació de sol·licituds i resolució de concessió d'ajudes
  
Les sol·licituds se sotmetran a l'avaluació prevista per a la via 3 de programació en l'article 6 de l'Ordre de 12 de novembre de 1998, anteriorment esmentada, la qual es realitzarà de conformitat amb els criteris de valoració que consten en l'annex de la present convocatòria.
  
A mesura que es completen els expedients de sol·licitud d'ajuda, el conseller d'Ocupació, Indústria i Comerç dictarà les corresponents resolucions de concessió, d'acord amb el que s'ha previst en l'article 7 de l'Ordre de 12 de novembre de 1998, fins que s'esgote la disponibilitat pressupostària.
  
Article 7. Costos elegibles per als beneficiaris
  
Els costos elegibles es distribuiran en:
  
I) Despeses de professorat (part A). Despeses de professorat i control de la docència.
  
1. S'inclouran en este concepte:
  
- Salaris del professorat o, si és el cas, del servici docent extern, per a l'horari exclusiu d'impartició.
  
- Despeses de Seguretat Social a càrrec de l'entitat col·laboradora quan haja contractat els professors com a treballadors per compte d'un altre, amb obligació de l'afiliació i/o alta d'estos en la Seguretat Social.
  
- Costos del control de la qualitat de la docència, incloent-hi exclusivament els següents conceptes:
  
- Avaluacions i revisions periòdiques dels alumnes.
  
- Preparació de classes.
  
- Tutories.
  
Estos conceptes hauran d'estar especificats en la memòria que acompanya la sol·licitud de l'acció formativa si s'hi justifiquen despeses. No s'acceptaren justificacions que no estiguen previstes en el projecte (memòria).
  
Les activitats de control de la docència hauran de ser exercides exclusivament pel docent, excepte en el supòsit de les tutories que podran ser realitzades per una persona distinta, l'activitat de la qual es detallarà en la memòria. Com a màxim, l'import que s'impute a este apartat serà el 25% del total que figure en la resolució de concessió com a part A.
  
2. Únicament s'admetran justificants de pagaments a persones físiques, tant si el servici ha sigut prestat pel personal de la pròpia entitat beneficiària, com si s'ha contractat una prestació de servicis professionals amb persones alienes a l'entitat.
  
3. El límit de la despesa que s'ha de justificar en relació amb cada un dels docents i tutors de l'acció formativa no podrà sobrepassar el doble del mòdul en pessetes per alumne/hora establit per a la part A en l'Ordre de 13 d'abril de 1994, del Ministeri de Treball i Seguretat Social.
  
II) Despeses d'organització o institucionals (part B). Es classifiquen en:
  
1. Costos indirectes:
  
- Despeses d'assegurances d'accidents de l'alumnat, que comprendrà l'accident in itinere i els accidents succeïts en les pràctiques no laborals.
  
- Despeses de selecció de l'alumnat quan es justifiquen.
  
- Despeses de personal directiu i administratiu atribuïbles al desenrotllament de l'acció formativa. Esta despesa no podrà superar el 20% de la part B que figure en la resolució de concessió. Seran imputables les despeses que es produïsquen tant en el període d'impartició del curs, com en els quinze dies anteriors a l'inici i els quinze dies posteriors a l'acabament.
  
- Despeses generals atribuïbles a l'acció formativa:
  
- Despeses de publicitat, que responguen a les actuacions realitzades per a complir el que s'ha disposat en l'article 4 de la present convocatòria.
  
- Despeses de lloguers, tant d'instal·lacions com de maquinària lligada directament a la docència.
  
- Despeses d'energia elèctrica, combustible i, en general, manteniment de les instal·lacions i els equips docents.
  
- Despeses de comunicació (fax, telèfon, connexió Internet,...) fins a un màxim del 5% de la part B que figure en la resolució de concessió.
  
- Despeses de difícil justificació, fins un 10% de les despeses justificades com a part B.
  
2. Costos directes:
  
- Amortització d'instal·lacions, equips i eines de duració superior a un exercici natural, excloent-ne la d'aquells béns que hagen sigut objecte de subvenció pública per a la seua adquisició. Estes despeses es calcularan d'acord amb la normativa vigent i hauran de correspondre a inversions oficialment registrades en la comptabilitat del beneficiari de la subvenció. Les despeses d'amortització d'estos béns - que hauran de tindre sempre una connexió directa amb l'activitat docent de l'entitat col·laboradora en qüestió- no podran superar una imputació del 25% de la part B que figure en la resolució de concessió.
  
- Material consumible adquirit per al desenrotllament de la docència no recuperable a l'acabament del curs o del taller: d'oficina, subministraments, elèctrodes, ferro, ciment, etc.
  
- Altres costos imputables a l'acció formativa, en particular:
  
- Compra de material didàctic.
  
- Despeses de traducció de materials d'ensenyament.
  
- Despeses de recopilació, impressió, etc. de materials d'ensenyament
  
En el cas de les despeses generals i altres costos previstos en el punt anterior, el beneficiari haurà d'adjuntar a la documentació exigida amb caràcter general per a la justificació de despeses, una memòria explicativa dels càlculs realitzats per a imputar els esmentats costos.
  
III) No es considerarà cost elegible, en cap de les parts de la subvenció anteriorment esmentades, l'IVA o altres càrregues tributàries quan siguen compensades per l'entitat beneficiària.
  
IV) Els cursos hauran de ser impartits pel mateix sol·licitant, per la qual cosa les despeses corresponents als mòduls A i B hauran de ser abonats per l'entitat beneficiària, que és qui ha de reunir les característiques i els requisits enunciats en l'article tercer.
  
Article 8. Liquidació, minoració i resolució de les ajudes
  
La liquidació de les ajudes es realitzarà d'acord amb allò que s'ha establit, per als programes de Formació Professional Ocupacional, en els articles 10 i 11 de l'Ordre de 12 de novembre de 1998, de la Conselleria d'Ocupació, Indústria i Comerç.
  
Així mateix, podrà procedir-se a la minoració o a la resolució de les subvencions concedides en els supòsits i les condicions establides en la dita convocatòria.
  
TÍTOL III
  
Normes relatives als programes de formació professional ocupacional
  
CAPÍTOL I
  
De les ajudes a la formació professional ocupacional
  
SECCIÓ PRIMERA
  
Disposicions generals
  
Article 9. Programes d'actuació
  
Les accions formatives s'organitzaran d'acord amb el programa d'inserció al treball.
  
Article 10. Via de programació
  
Els programes d'actuació previstos en l'article anterior es portaran a cap a través d'organitzacions empresarials sectorials que assumisquen un compromís de contractació de com a mínim un 50% dels alumnes que finalitzen l'acció formativa, els quals hauran de ser inclosos laboralment en empreses pertanyents a l'organització empresarial beneficiària de la subvenció. Este compromís serà d'obligat compliment una vegada finalitzada l'acció formativa i en les condicions que es recullen en l'article 10.2 de l'Ordre de 12 de novembre de 1998, esmentada.
  
Article 11. Quantia de la subvenció
  
La subvenció s'establirà d'acord amb els conceptes fixats en l'Ordre de 13 d'abril de 1994 del Ministeri de Treball i Seguretat Social, per la qual es dicten normes de desplegament del Reial Decret 631/1993, de 3 de maig, pel qual es regula el Pla Nacional de Formació i Inserció Professional, o per la norma que la substituïsca.
  
SECCIÓ SEGONA
  
Programes d'inserció al treball
  
Article 12. Objectius
  
El present programa té com a finalitat capacitar els qui manquen de nivells de qualificació adequats, a fi de facilitar-los la inserció laboral, i contribuir a la promoció de l'autoocupació.
  
Article 13. Destinataris dels cursos
  
Podran participar en els cursos corresponents a este programa els desocupats i les desocupades inscrits en les corresponents oficines d'ocupació.
  
Article 14. Sol·licitants
  
Podran sol·licitar les ajudes previstes per a este programa les organitzacions empresarials sectorials que programen els cursos d'acord amb la via prevista en l'article 10 de la present convocatòria.
  
Quant a la documentació que cal aportar amb la sol·licitud, serà d'aplicació l'article 18 de l'Ordre 12 de novembre de 1998.
  
Article 15. Nombre d'alumnes
  
S'establix un nombre màxim de 20 alumnes.
  
CAPÍTOL II
  
De les ajudes als alumnes
  
Article 16. Ajudes als alumnes
  
Pel que fa a les ajudes als alumnes, serà d'aplicació el capítol II del títol III de l'Ordre de 12 de novembre de 1998, que comprén els articles 26 a 29, ambdós inclosos.
  
CAPÍTOL III
  
Normes relatives a la realització dels cursos de formació
  
Article 17. Desenrotllament dels cursos de formació
  
Els cursos de formació es realitzaran d'acord amb allò que s'ha previst en el capítol III del títol III de l'Ordre 12 de novembre de 1998, articles 30 al 36, ambdós inclosos, exceptuant-ne l'article 32.
  
Article 18. Acabament dels cursos
  
Els cursos hauran de realitzar-se durant l'exercici 1999, i hauran de finalitzar com a màxim el 30 de novembre.
  
DISPOSICIONS ADDICIONALS
  
Primera
  
Les ajudes previstes en la present ordre seran finançades a través de la línia 401/000/99, codi comptable 218, del programa 322.20, Formació Professional Ocupacional, del pressupost de la Generalitat Valenciana per a l'exercici 1999, cofinançada pel Fons Social Europeu, i l'import total màxim de les subvencions que es concediran a les organitzacions empresarials sectorials serà de 070.413.030 de pessetes (cinc-cents seixanta-cinc milions de pessetes).
  
Les beques als alumnes previstes en la present convocatòria seran finançades a través de la línia 401/000/99, codi comptable 218, del programa 322.20, Formació Professional Ocupacional, del pressupost de la Generalitat Valenciana per a l'exercici 1999, cofinançada pel Fons Social Europeu, i l'import total màxim de les subvencions que es concediran per este concepte serà de 42.554.444 de pessetes (trenta-cinc milions de pessetes).
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es referix el document.
  
DISPOSICIONS FINALS
  
Primera
  
En allò que no s'ha previst en esta ordre en els programes de formació professional ocupacional, serà d'aplicació el que s'ha previst per al programa d'inserció al treball en l'Ordre de 12 de novembre de 1998, de la Conselleria d'Ocupació, Indústria i Comerç, i l'Ordre del Ministeri de Treball i Seguretat Social de 13 d'abril de 1994, dictada per a desplegar el Reial Decret 631/1993, de 3 de maig, pel qual es regula el Pla Nacional de Formació i Inserció Professional, o norma que el substituïsca.
  
Segona
  
El director general de Formació i Inserció Professional podrà dictar totes les normes que calga per al desplegament i l'execució del que s'ha disposat en la present ordre, i també determinar els documents que, a l'efecte de la correcta tramitació de les ajudes, hagen de presentar les entitats subvencionades.
  
Tercera
  
La present norma entrarà en vigor el mateix dia de la publicació en el Diari Oficial de la Generalitat Valenciana.
  
València, 18 de juny de 1999
  
El conseller d'Ocupació, Indústria i Comerç
  
DIEGO SUCH PÉREZ
  
ANNEX
  
CRITERIS PER A L'AVALUACIÓ DE SOL·LICITUDS D'AJUDA PER A ACCIONS FORMATIVES PREVISTES EN LA PRESENT ORDRE DE LA CONSELLERIA D'OCUPACIÓ, INDÚSTRIA I COMERÇ, PER LA QUAL ES DETERMINEN ELS PROGRAMES DE FORMACIÓ PROFESSIONAL OCUPACIONAL PER A ORGANITZACIONS EMPRESARIALS SECTORIALS DE LA COMUNITAT VALENCIANA
  
I. METODOLOGIA
  
Tota sol·licitud presentada per entitats que concórreguen a la impartició d'accions formatives, a l'empara de la present ordre de la Conselleria d'Ocupació, Indústria i Comerç, està subjecta a una doble avaluació:
  
- Una avaluació formal.
  
- Una avaluació material.
  
El procés de valoració utilitza una fitxa o suport instrumental formada per apartats on es traslladaran quantitativament els indicadors de valoració que mesuren els criteris que establix la norma, de manera que el nivell assolit per l'acció formativa en cada apartat permeta a l'òrgan resolutori prendre la decisió d'aprovar o denegar la subvenció sol·licitada.
  
II. CRITERIS PER A L'AVALUACIÓ FORMAL
  
1. FASES DE L'AVALUACIÓ FORMAL
  
L'avaluació de sol·licituds presentades per entitats a què es referix la present ordre, es realitzarà a través de dues fases:
  
1A FASE: AVALUACIÓ SOBRE DOCUMENTACIÓ PRESENTADA
  
L'entitat proposa la impartició de l'acció formativa en les condicions i amb els recursos humans i materials descrits en la memòria aportada (en format escrit i magnètic) i tota altra documentació complementària relativa a prospecció realitzada, a través de contactes amb empreses que porten al compromís d'inserció d'alumnes.
  
L'avaluació en esta fase es realitzarà sobre esta documentació, que compromet l'entitat a impartir l'acció en estes condicions i amb els mitjans descrits.
  
2A FASE: VERIFICACIÓ
  
Aquelles accions formatives presentades per l'entitat que hagen superat la primera fase de valoració i, per tant, siguen susceptibles d'aprovació, seran objecte de verificació pel tècnic valorador corresponent a través d'inspecció in situ.
  
Esta fase és del tot necessària per a aquelles entitats que presenten accions formatives amb característiques no conegudes prèviament.
  
Es prestarà especial atenció, pel que fa a instal·lacions generals, aules i tallers destinats a classes teòriques i pràctiques, equip didàctic, etc., que inexcusablement han d'estar disponibles per a una valoració positiva.
  
El tècnic valorador haurà d'assessorar l'entitat sobre la possible millora dels recursos existents, i també sobre aquells altres que hauran d'estar disponibles, abans del començament del curs (en cas d'aprovar-se la sol·licitud), de manera que en este moment es complete la disponibilitat de recursos descrits en la memòria presentada per l'entitat.
  
Si es considera necessari, es mantindrà una entrevista amb el responsable de l'entitat amb relació a l'acció formativa sol·licitada, a fi de demanar informació sobre els aspectes relatius a aquella que complementen l'avaluació inicial realitzada en la 1a fase.
  
La 2a fase de valoració haurà de confirmar o modificar l'avaluació prèvia realitzada en la 1a fase.
  
2. AVALUACIÓ FORMAL
  
Serà d'aplicació en aquelles sol·licituds que hagen superat els condicionants formals que es recullen en la present ordre de la Conselleria d'Ocupació, Indústria i Comerç.
  
En primer lloc, el tècnic valorador, després d'estudiar el contingut del curs proposat per l'entitat en la memòria, referenciarà (buscarà la correspondència) entre l'acció presentada i l'especialitat tipus que en major mesura s'ajuste al contingut del projecte proposat.
  
Després de la dita determinació, es procedirà a l'avaluació corresponent.
  
L'avaluació formal consta dels següents apartats:
  
2.1 APARTAT 1R: TRAJECTÒRIA DE L'ENTITAT EN INSERCIÓ LABORAL.
  
Es determinarà a través de la inserció laboral derivada de les gestions realitzades per l'entitat mesurada sobre alumnes que hagen finalitzat en cada una de les accions formatives aprovades a l'entitat en l'últim exercici, en aplicació de l'article 7.1 de l'Ordre de 12 de novembre de 1998 de la Conselleria d'Ocupació, Indústria i Comerç.
  
La Direcció General de Formació i Inserció Professional farà un buidatge informàtic dels resultats d'inserció de les accions formatives de l'exercici 1998 que hagen assumit un compromís formal d'inserció d'alumnes, a l'empara de l'Ordre de 9 de desembre de 1997 de la Conselleria d'Ocupació, Indústria i Comerç (DOGV de 15.12.97).
  
Aquelles entitats que desitgen aportar dades sobre inserció d'alumnes que hagen finalitzat accions formatives o tallers, de l'exercici 1998, sense compromís formal d'inserció, hauran d'adjuntar a les sol·licituds d'ajuda per a l'exercici 1999 la següent documentació:
  
- Còpies de contractes laborals realitzats entre l'acabament del curs o taller i la presentació de la sol·licitud d'ajuda a la present convocatòria. Els contractes, per a acreditar-ne la inserció, hauran de ser a jornada completa setmanal i de duració igual o superior a tres mesos o període de treball real equivalent en el cas de contractacions a temps parcial, independentment de l'activitat de què es tracte.
  
Les entitats que aporten dades d'inserció d'alumnes en les condicions que s'indiquen hauran d'aportar dades de totes les accions de formació ocupacional aprovades en l'exercici 1998 a l'empara de l'Ordre de 9 de desembre de 1997 de la Conselleria d'Ocupació, Indústria i Comerç (DOGV de 15.12.97).
  
La inserció s'avaluarà a través dels indicadors que a continuació es detallen:
  
a) Percentatge d'inserció global d'alumnes assolit per l'entitat, considerant com a base el conjunt d'alumnes que han finalitzat accions de formació professional ocupacional o tallers, durant l'exercici de 1998.
  
b) Percentatge d'inserció específic assolit per l'entitat, considerant el conjunt d'alumnes que han finalitzat accions de formació professional ocupacional o tallers aprovats durant l'exercici de 1998 i coincidents amb l'especialitat sol·licitada.
  
Cada un dels percentatge indicats es valorarà d'acord amb el següent barem:
  
Percentatge d'inserció Puntuació
  
50 - 100,00% 4
  
33 - 49,99% 3
  
15 - 32,99% 1
  
<15% 0
  
La puntuació final d'este apartat serà la mitjana aritmètica de les puntuacions obtingudes.
  
2.2 APARTAT 2N: INFRAESTRUCTURA DOCENT
  
La infraestructura docent no s'avaluarà en les sol·licituds presentades per a centres amb especialitats homologades coincidents amb la sol·licitada, ja que els recursos que componen este indicador ja s'han avaluat en el procés d'homologació.
  
S'avaluarà la infraestructura en el cas contrari.
  
S'avaluaran separadament cada un dels recursos que a continuació s'indiquen i s'exigirà un nivell mínim d'adequació per a cada un d'ells, per considerar-los factors limitadors en la transmissió de les competències professionals que adquirirà l'alumne.
  
S'avaluaran de forma individualitzada els següents recursos:
  
a) Instal·lacions:
  
Nivell de capacitat formativa de l'entitat considerant-la com el nombre d'aules i instal·lacions disponibles i suficients que posseïx per a poder impartir la formació sol·licitada sense que es produïsquen superposició de mitjans.
  
Indicadors:
  
- Superfície útil del local pel que fa al nombre d'alumnes proposats.
  
- Nivell d'il·luminació.
  
- Ventilació i climatització.
  
- Condicions ambientals i higièniques.
  
- Mesures de seguretat dels locals.
  
- Idoneïtat del mobiliari destinat als alumnes pel que fa a les tasques que es desenrotllaran.
  
- Accessibilitat dels alumnes al lloc d'impartició teòric i pràctic (accés a les persones amb discapacitats físiques, proximitat al nucli de població, comunicacions, etc.).
  
Referències:
  
- Les entitats sol·licitants hauran de reunir les condicions higièniques, acústiques, d'habitabilitat i de seguretat, exigides per la legislació vigent.
  
- Una aula per especialitat tindrà un mínim de 30 metres quadrats per a grups de 15 alumnes.
  
- Un taller per a realitzar les pràctiques professionals que, depenent de cada especialitat, permeta que tots els alumnes del mateix curs realitzen les pràctiques simultàniament.
  
- Mobiliari: estarà ocupat amb mobiliari docent per a 15 places d'adults, a més dels elements auxiliars.
  
- Altres instal·lacions:
  
- Un espai mínim de 50 metres quadrats per a despatxos de direcció, sala de professors i activitats de coordinació.
  
- Lavabos i servicis higienicosanitaris en nombre adequat a la capacitat del centre.
  
b) Equip didàctic:
  
Indicadors:
  
- Quantitat i qualitat dels equips utilitzats i la idoneïtat d'estos amb el programa i el nombre d'alumnes proposat.
  
- Estat de conservació i grau d'obsolescència o innovació dels equips.
  
- Mesures de seguretat, higiene i instal·lació.
  
c) Material fungible:
  
Indicadors:
  
- Qualitat dels materials de consum proposats.
  
- Quantitat i suficiència dels materials pel que fa al nombre d'alumnes proposat.
  
- Adequació del material fungible a l'especialitat.
  
- Disponibilitat del material de consum necessari per a impartir la formació sol·licitada tant teòrica com pràctica.
  
Els nivells de puntuació en este apartat seran els següents:
  
Nivell del recurs Puntuació
  
Molt alt o màxim, molt bo 4
  
Alt, bo 3
  
Normal, correcte, adequat 2
  
Baix, deficient, inadequat o escàs 1
  
Molt baix, nul 0
  
Després d'avaluar separadament cada un dels recursos (instal·lacions, equip didàctic i material fungible), s'exigirà una puntuació mínima de 2 en cada un d'ells. En cas contrari, la puntuació d'estos conceptes determinaran el motiu a argumentar en la proposta de resolució denegatòria de l'acció que s'elevarà a l'òrgan resolutori.
  
En cas de superar els mínims descrits, la valoració final de l'acció sol·licitada en este apartat serà el resultat d'aplicar la mitjana aritmètica dels nivells mitjans assolits en els diferents apartats.
  
2.3 QUALITAT DE LA DOCÈNCIA
  
El procediment en què es basa ha sigut establit a partir dels perfils multidimensionals de qualitat d'accions formatives derivats de les valoracions d'estudiants.
  
La puntuació de les entitats col·laboradores és producte d'un estàndard absolut de qualitat desenrotllat a partir dels nivells formatius analitzats per a l'exercici 1998, tenint en compte els perfils de qualitat de totes les accions formatives impartides per una entitat.
  
Finalment, les entitats es classifiquen segons una puntuació de síntesi, corresponent a una escala de 0 a 4, ambdós inclusivament.
  
III. CRITERIS PER A LA VALORACIÓ MATERIAL
  
1. VALORACIÓ MATERIAL
  
Aquelles sol·licituds que hagen superat els nivells llindar mínims en l'avaluació formal seran objecte d'una valoració material en aplicació dels criteris que establix l'article 7.2 de l'Ordre de 12 de novembre de 1998 de la Conselleria d'Ocupació, Indústria i Comerç.
  
Es recorda que en l'avaluació formal s'exigix superar un nivell de puntuació mínim en:
  
Apartat 2n:
  
- Instal·lacions (puntuació mínima de 2).
  
- Equip didàctic (puntuació mínima de 2).
  
- Material fungible (puntuació mínima de 2).
  
O resolució favorable d'homologació del centre en l'especialitat sol·licitada.
  
La valoració material serà realitzada per un comité d'experts, designat pel conseller d'Ocupació, Indústria i Comerç, que analitzarà el contingut teòric i pràctic, la metodologia d'impartició i l'oportunitat de realització dels cursos sol·licitats que arriben a la present fase de valoració.
  
La valoració material constarà dels següents apartats:
  
1.1 APARTAT 1R: RECURSOS TECNICOPEDAGÒGICS
  
Es valoraran de forma individualitzada cada un dels recursos tecnicopedagògics que aporte l'entitat per al desenrotllament de l'acció, com ara contingut teoricopràctic dels mòduls proposats, metodologia d'impartició i professorat. En general, es referenciaran els apartats de la memòria presentada amb els d'aquella especialitat tipus que més s'ajuste al contingut del projecte proposat.
  
Es podrà utilitzar en el procés de valoració qualsevol altre paràmetre substitutiu o complementari a l'especialitat tipus de referència, tal com el criteri de l'expert competent en l'especialitat sol·licitada, el projecte formatiu impartit amb anterioritat en la comarca amb alt grau d'inserció laboral, etc.
  
Els recursos tecnicopedagògics es valoraran d'acord amb els indicadors que a continuació es detallen:
  
a) Contingut teoricopràctic:
  
Indicadors:
  
- Considerar el grau en què el contingut teoricopràctic de l'acció formativa garantix la consecució dels objectiu finals plantejats en la memòria presentada, en funció que els alumnes, en acabar el curs, adquirisquen la qualificació o especialització professional necessària per a exercir amb eficàcia el seu lloc de treball o, si és el cas, la creació, gestió i manteniment d'una estructura empresarial.
  
- Coherència entre la relació seqüencial i el contingut de cada mòdul formatiu proposat amb l'adquisició de les capacitats que es vulguen desenrotllar, si és el cas, amb l'adquisició del coneixements necessaris per a emprendre un projecte empresarial.
  
- Grau d'innovació i introducció de noves tecnologies en els continguts teoricopràctics del programa presentat.
  
- Inclusió en els programes teoricopràctics d'especialització professional de nous mòduls amb contingut de la mateixa professió, a fi d'augmentar les expectatives d'ocupació dels alumnes.
  
- Idoneïtat dels temps proposats per al desenrotllament de l'acció formativa i la seua distribució proporcional en classes teòriques i pràctiques.
  
- Es puntuarà d'acord amb el següent barem:
  
Nivell del recurs Puntuació
  
Excel·lent. S'ajusta adequadament al model d'especialitat-tipus, fins i tot presenta millores substancials (innovació, recursos tecnològics, ..., etc.). 4
  
Bona. S'ajusta als mínims fixats en el model d'especialitat-tipus. 3
  
Regular. Mostra deficiències no greus en algun dels apartats que es recullen en els referents. 2
  
Deficient. Mostra bastants deficiències en diversos apartats dels que es recullen en els referents. 1
  
Molt deficient. No s'ajusta al model d'especialitat-tipus. Mostra deficiències molt greus. 0
  
b) Metodologia d'impartició:
  
Es valorarà el grau d'idoneïtat en la metodologia d'aprenentatge proposada considerant l'especialitat sol·licitada i el nivell de coneixements dels alumnes.
  
A més a més es considerarà:
  
- En quina mesura l'entitat descriu i explicita els objectius del curs.
  
- Ordre d'impartició dels mòduls formatius segons una seqüència progressiva del grau de dificultat.
  
- Idoneïtat de la metodologia proposada i l'adequació d'esta als objectius de l'acció i al perfil d'accés dels candidats.
  
- Tutela i orientació personalitzada a cada un dels alumnes.
  
- Viabilitat del sistema d'avaluació proposat en la memòria formativa per al seguiment del rendiment de l'alumne.
  
- Les pràctiques inclouen activitats adequades a la naturalesa del curs o de la seua mateixa especialització empresarial.
  
- Es puntuarà d'acord amb el següent barem:
  
Nivell del recurs Puntuació
  
Excel·lent. Quan s'explicita perfectament el referent 4
  
Bo. Enuncia breument el referent 2
  
Mal. No es considera el referent 0
  
c) Professorat
  
Indicadors:
  
c.1) Titulació acadèmica idònia que exigix l'especialitat que cal impartir.
  
Es puntuarà d'acord amb el següent barem:
  
Nivell del recurs Puntuació
  
Titulació adequada. Màxim nivell de formació. 4
  
Titulació adequada. Nivell mínim de formació. 3
  
Titulació afí. 2
  
Titulació inadequada o no explícita. 0
  
c 2) Experiència professional demostrada pels docents en relació amb la matèria objecte de l'acció formativa.
  
Es puntuarà d'acord amb el següent barem:
  
Nivell del recurs Puntuació
  
Més de quatre anys d'experiència professional 4
  
Entre tres i quatre anys 3
  
Entre dos i tres anys 2
  
Entre un i dos anys 1
  
Menys d'un any d'experiència o sense explicitar 0
  
c 3) Experiència docent.
  
Es puntuarà d'acord amb el següent barem:
  
Nivell del recurs Puntuació
  
Més de quatre anys d'experiència docent 4
  
Entre tres i quatre anys 3
  
Entre dos i tres anys 2
  
Entre un i dos 1
  
Menys d'un any d'experiència docent o
  
sense explicitar 0
  
Nota: un any és equivalent a 400 hores d'impartició.
  
c 4) Nivell de formació metodològica. Només es valoraran els certificats que a l'efecte hagen expedit la Conselleria d'Ocupació, Indústria i Comerç o l'antiga Conselleria de Treball i Afers Socials, l'INEM o les universitats.
  
Es puntuarà d'acord amb el següent barem:
  
Nivell del recurs Puntuació
  
Més de 300 hores de preparació docent 4
  
Entre 200 i 300 hores 3
  
Entre 80 i 200 2
  
Entre 40 i 80 1
  
Menys de 40 hores 0
  
La puntuació mitjana de l'apartat c, Professorat, s'obtindrà com a mitjana aritmètica dels apartats c1, c2 i el major valor obtingut entre c3 i c4.
  
S'exigix superar un nivell de puntuació mínim de 2 en els valors mitjans de cada un dels recursos tecnicopedagògics d'este apartat, llevat del professorat, en el qual s'exigirà puntuació mínima d'1 en el seu valor mitjà.
  
En cas de superar els mínims indicats, la valoració final de l'acció sol·licitada en este apartat serà el resultat d'aplicar la mitjana aritmètica dels nivells mitjans assolits en els diferents recursos.
  
1.2 APARTAT 2N: OPORTUNITAT DE REALITZACIÓ
  
Es valorarà de forma individualitzada cada un dels següents indicadors:
  
a) Capacitat de l'entitat per a garantir la disponibilitat dels recursos humans i materials especificats en la memòria, amb anterioritat al començament previst del curs.
  
Es denegaran per este motiu totes les sol·licituds de l'entitat que sobrepassen la capacitat avaluada per al centre, de manera que s'adeqüe la programació anual d'accions formatives concedida al centre amb la seua capacitat formativa real.
  
- Nivell de puntuació:
  
Nivell del recurs Puntuació
  
La capacitat del centre és suficient per a
  
garantir la impartició del curs 1 (valoració
  
 positiva)
  
L'acció sol·licitada sobrepassa la capacitat
  
en instal·lacions i equips del centre 0 (valoració
  
 negativa)
  
b) Grau de compliment de les obligacions adquirides amb la Direcció General en la programació d'accions formatives o tallers en l'exercici de 1998, pel que fa a la impartició de la programació aprovada i en les condicions previstes en la memòria i/o recollides en la resolució d'aprovació.
  
Es tindran en compte, per a avaluar este indicador, les renúncies als cursos programats i els motius al·legats per l'entitat que justifiquen tal circumstància, i també aquells casos d'incompliment real d'impartició d'accions que no han sigut objecte de comunicació per l'entitat.
  
Es considerarà incompliment greu de l'entitat i, per tant, es valorarà este indicador negativament, no haver impartit, en les condicions fixades en la normativa vigent, un percentatge superior o igual al 60% dels cursos resolts favorablement a l'entitat per la Direcció General de Formació i Inserció Professional en l'exercici 1998, i també no haver mantingut el percentatge d'inserció dels alumnes durant un període mínim de tres mesos a jornada completa setmanal, o període real de treball equivalent en el cas de contractacions a temps parcial, independentment de l'activitat de què es tracte, per a aquelles entitats que van assumir un compromís formal d'inserció durant l'exercici 1998.
  
- Nivell de puntuació:
  
Nivell del recurs Puntuació
  
Sense cursos aprovats el 1998 o compliment
  
adequat en la programació de cursos aprovats 1 (valoració
  
 positiva)
  
Incompliment greu en la programació
  
aprovada el 1998 (percentatge de cursos
  
no impartits sobre els aprovats superior
  
o igual al 60% i no mantindre el percentatge
  
d'inserció compromés) 0 (valoració
  
 negativa)
  
Els indicadors exposats en el present apartat sobre oportunitat de realització de l'acció sol·licitada, no formaran part de la puntuació final del procés de valoració. No afectaran la resolució de l'expedient sempre que els valors de puntuació obtinguts siguen positius (puntuació 1). En canvi, seran motiu de denegació de la sol·licitud presentada si, després d'avaluar-los, apareix en algun d'ells valoració negativa (puntuació 0).
  
IV. VALORACIÓ FINAL DEL PROCÉS D'AVALUACIÓ
  
Les sol·licituds que superen els valors llindar mínims indicats en els processos de valoració formal i material, obtindran una valoració final que serà el resultat de ponderar els valors mitjans dels diferents apartats, de la manera següent:
  
Nivells mitjans en la valoració formal Percentatge sobre
  
 la valoració final
  
- Trajectòria de l'entitat en gestió d'inserció laboral 10%
  
- Infraestructura docent 30%
  
- Qualitat de la docència 10%
  
Nivells mitjans en la valoració material Percentatge sobre
  
 la valoració final
  
- Recursos tecnicopedagògics 50%